Soli Deo Gloria – Rusplekkies op my Geloofspad
Op 31 Oktober was baie van wêreld se fokus op lekkergoed en pampoenspoke. Die Protestante het egter iets veel belangriker om op 31 Oktober te vier. Dit is Hervormingsdag, wat miskien die grootste beweging van God se Gees sedert die dae van die Apostels, herdenk. Maar wat is die betekenis van Hervormingsdag?
Destyds sou min mense dink dat die geluid van 'n hamer teen die deur van die kerk in Wittenberg in Duitsland, regoor die wêreld gehoor sou word, en uiteindelik tot die grootste transformasie van die Westerse samelewing sou lei sedert die apostels die eerste keer die Evangelie verkondig het. Martin Luther se vyf-en-negentig tesisse aan die kerkdeur op 31 Oktober 1517 het 'n debat ontlok wat uiteindelik uitgeloop het op wat ons nou die Protestantse Hervorming noem.
Luther se tesisse, wat aanvanklik die poging van die pous om redding aan mense te verkoop, teengestaan het, het hom spoedig daartoe gelei om hom teen die kerk van Rome te verset oor verskeie kwessies, waaronder die voorrang van die Bybel bo die kerklike tradisie en die maniere hoe ons regverdig voor God bevind word.
Hoewel die Middeleeuse biskoppe en priesters duidelik uit die Nuwe Testament gepreek en dit in die geskrifte van baie van die kerkvaders gevind is, het hulle die waarheid vergeet dat ons goeie werke geensins God se guns kan verdien nie. Verlossing is uit genade alleen deur geloof alleen, en goeie werke is die gevolg van ons geloof; goeie werke kan nooit dien as die grondslag vir ons regverdigmaking in die Here se oë nie (Ef. 2: 8-10). Regverdigmaking, die verklaring van God dat ons nie skuldig voor hom staan nie, dat ons sonde vergewe is en dat ons in Sy oë regverdig is, kom omdat die Vader deur ons geloof alleen die volmaakte geregtigheid van Christus aan ons toereken (2 Kor. 5:21).
Die Protestantse Hervorming van die 16de eeu het die Christendom vir altyd verander. Aangesien hulle teen die korrupsie en misbruik wat hulle in die destydse Rooms-Katolieke kerk gesien het, opgetree het; het leiers soos Luther en Calvyn aan die spits gestaan ​​van 'n beweging wat die Christendom verander het en uiteindelik gelei het tot die ontstaan ​​van die Protestantse denominasies wat vandag bestaan.
Die Hervormers was gelei deur die oortuiging dat die kerk van hul tyd weggedryf het van die wesenlike, oorspronklike leerstellings van die Christendom, veral ten opsigte van wat dit geleer het oor verlossing – hoe mense van hulle sonde vergewe kan word deur die dood en opstanding van Jesus Christus en die ewige lewe saam met God kan ontvang. Die Reformasie het probeer om die Christendom te heroriënteer t.o.v. die oorspronklike boodskap van Jesus en die vroeë kerk.
Die Vyf Solas is vyf Latynse frases (of slagspreuke) wat tydens die Hervorming na vore gekom het om die Hervormers se teologiese oortuigings oor die wesenlike van die Christendom saam te vat.
Die vyf solas is:
Sola Scriptura ("die Skrif alleen"): Die Bybel alleen is ons hoogste gesag.
Sola Fide ("geloof alleen"): Ons word gered deur geloof alleen in Jesus Christus.
Sola Gratia ("genade alleen"): Ons word gered deur die genade van God alleen.
Solus Christus ("Christus alleen"): Jesus Christus alleen is ons Here, Verlosser en Koning.
Soli Deo Gloria ("tot eer van God alleen"): Ons leef tot eer van God alleen.
Aan God al die ere
Soli Deo Gloria is nie net sentraal tot die Vyf Solas nie, maar die Skrif openbaar dat die Bybel in sy geheel na God se eer alleen wys, net soos die skepping dit doen, en ons lewens ook bedoel is.
2 Kor. 4:15 vertel ons dat ons redding deur genade God verheerlik.
Ef. 2: 8-9 verduidelik dat die genade van God ons ontneem van ons vermoë om op ons eie toedoen of werke te roem.
1 Kor. 1: 26-31 sê vir ons dat geen mens met trots voor die Here mag roem nie, maar dat ons slegs in God moet roem.
Ef. 1: 4-6 leer ons dat die grootste doel van ons lewe is om eer en lof aan God te bring.
Rom. 11: 33-36 sê dat alle eer aan Hom alleen behoort.
Jes. 2: 12-17 praat van die mens wat verneder word, en God alleen wat verhewe is.
Eenvoudig gestel, beteken Soli Deo Gloria dat alles tot eer van God gedoen behoort word, en nie vir die mens se selfverheerliking en trots nie. Die heerlikheid van God is die uiteindelike doel van alle dinge. Aan God al die ere!